title: Rozhodnutie Rady z 29. marca 1994 o uzatvorení dohody vo forme výmeny listov medzi Európskym spoločenstvom a Európskou bankou pre obnovu a rozvoj o príspevku spoločenstva na účet jadrová bezpečnosť

text:
Dôležité právne oznámenie

|

31994D0479

Úradný vestník L 200 , 03/08/1994 S. 0033 - 0034 Fínske špeciálne vydanie: Kapitola 11 Zväzok 32 S. 0114  Švédske špeciálne vydanie: Kapitola 11 Zväzok 32 S. 0114

		Rozhodnutie Radyz 29. marca 1994o uzatvorení dohody vo forme výmeny listov medzi Európskym spoločenstvom a Európskou bankou pre obnovu a rozvoj o príspevku spoločenstva na účet "jadrová bezpečnosť"(94/479/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 235,so zreteľom na návrh Komisie,so zreteľom na stanovisko Európskeho parlamentu [1],keďže znepokojivá situácia v oblasti jadrovej bezpečnosti v niektorých krajinách strednej a východnej Európy a bývalého Sovietskeho zväzu si vyžaduje medzinárodné úsilie s cieľom zlepšiť úroveň jadrovej bezpečnosti v týchto krajinách v rámci koordinovanej stratégie; keďže spoločenstvo venuje na tento účel značné prostriedky prostredníctvom svojich programov technickej pomoci Phare a Tacis; keďže Komisia taktiež predložila návrh rozhodnutia, ktorým sa mení a dopĺňa rozhodnutie 77/270/Euratom, s cieľom oprávniť Komisiu na uzatváranie zmlúv o pôžičkách Euratom-u s cieľom prispievať na financovanie potrebné na zlepšenie stupňa výkonnosti a bezpečnosti jadrových elektrární v určitých nečlenských krajinách;keďže ako doplnok doterajšieho úsilia bol v Európskej banke pre obnovu a rozvoj zriadený mnohostranný fond s názvom účet "jadrová bezpečnosť", ktorého cieľom je financovanie krátkodobých opatrení na zlepšenie úrovne jadrovej bezpečnosti v dotknutých krajinách; keďže Európska Rada na svojom zasadnutí v Lisabone ako aj Rada vo svojich záveroch zo 7. decembra 1992 vyjadrili želanie, aby spoločenstvo prispievalo do tohto fondu;keďže Komisia sa musí ubezpečiť o tom, že činnosti vykonané v rámci účtu "jadrová bezpečnosť" vedeného v Európskej banke pre obnovu a rozvoj sú koordinované so stratégiou jadrovej bezpečnosti Európskej únie určenou pre krajiny strednej a východnej Európy a bývalého Sovietskeho zväzu;keďže s cieľom určiť najvhodnejšie stratégie pomoci sa otázka jadrovej bezpečnosti musí posudzovať ako súčasť problematiky globálnych rozhodnutí v oblasti energetiky krajín strednej a východnej Európy a bývalého Sovietskeho zväzu; v tomto kontexte sa poukazuje na závery správy, ktorú v júni 1993 spoločne vypracovali Svetová banka, Medzinárodná energetická agentúra a Európska banka pre obnovu a rozvoj;keďže prijímajúce krajiny musia rešpektovať zásadné medzinárodné dohody o bezpečnosti, pristúpiť k medzinárodným dohovorom z Viedne a Paríža o občianskoprávnej zodpovednosti prevádzkovateľov a na tento účel ustanoviť primerané pravidlá v oblasti poistenia;keďže prijímajúce krajiny musia mať nezávislé bezpečnostné úrady, plánovať nahradiť svoje najnebezpečnejšie jadrové elektrárne, pripraviť opatrenia na šetrenie energiou, zabezpečiť postupné zrušenie regulovaných cien energie a pripraviť globálny energetický program;keďže akákoľvek materiálna pomoc považovaná za potrebnú v krátkodobom období pre najnebezpečnejšie elektrárne – najmä tie s reaktormi RBMK a VVER-230 – v prípade, že sú podstatné na výrobu energie v prijímajúcej krajine, musí byť preto vždy podmienená existenciou alebo prípravou plánu na skoré zatvorenie týchto elektrární;keďže Komisia vypracuje ako súčasť rozpočtového postupu výročnú správu pre Európsky parlament a Radu o činnostiach vykonaných v rámci účtu "jadrová bezpečnosť" Európskej banky pre obnovu a rozvoj a ich zlučiteľnosti so stratégiou jadrovej bezpečnosti Európskej únie;keďže Rada oprávnila Komisiu na dojednanie dohody, ktorou sa stanovuje príspevok spoločenstva na účet "jadrová bezpečnosť"; keďže dohoda by sa mala schváliť;keďže dotknutá dohoda prispeje k dosiahnutiu cieľov spoločenstva; keďže zmluva predpokladá na prijatie tohto rozhodnutia len právomoci v článku 235,rozhodla takto:Článok 1Dohoda vo forme výmeny listov medzi Európskym spoločenstvom a Európskou bankou pre obnovu a rozvoj o príspevku spoločenstva na účet "jadrová bezpečnosť" sa týmto schvaľuje v mene spoločenstva.Texty výmen listov sú pripojené v tomto rozhodnutí.Článok 2V Zhromaždení prispievateľov, a v prípade potreby v Riadiacom výbore pre účet "jadrová bezpečnosť", zastupuje spoločenstvo Komisia, ktorá vymenúva svojich zástupcov.Článok 3Toto rozhodnutie sa uverejní v Úradnom vestníku Európskych spoločenstiev.V Bruseli 29. marca 1994Za RaduPredsedaG. Moraitis[1] Stanovisko doručené 11. marca 1994 (Ú. v. ES C 91, 28.3.1994).--------------------------------------------------


title: Rozhodnutie Rady (EÚ) 2015/2453 z 8. decembra 2015 o uzavretí pozmeňujúceho protokolu k Dohode medzi Európskym spoločenstvom a Lichtenštajnským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, v mene Európskej únie

text:
               24.12.2015

               SK

               Úradný vestník Európskej únie

               L 339/1

         ROZHODNUTIE RADY (EÚ) 2015/2453
   z 8. decembra 2015
   o uzavretí pozmeňujúceho protokolu k Dohode medzi Európskym spoločenstvom a Lichtenštajnským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 115 v spojení s článkom 218 ods. 6 písm. b) a článkom 218 ods. 8 druhým pododsekom,
   so zreteľom na návrh Európskej komisie,
   so zreteľom na stanovisko Európskeho parlamentu (1),
   po konzultácii s európskym dozorným úradníkom pre ochranu údajov,
   keďže:

               (1)

               V súlade s rozhodnutím (EÚ) 2015/1994 (2) bol pozmeňujúci protokol k Dohode medzi Európskym spoločenstvom a Lichtenštajnským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov (ďalej len „pozmeňujúci protokol“), podpísaný 28. októbra 2015, s výhradou jeho uzavretia k neskoršiemu dátumu.

               (2)

               Text pozmeňujúceho protokolu, ktorý je výsledkom rokovaní, náležite zohľadňuje smernicu na rokovania, ktorú vydala Rada, pretože zosúlaďuje Dohodu medzi Európskym spoločenstvom a Lichtenštajnským kniežatstvom upravujúcu opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov (3) (ďalej len „dohoda“) s najnovším vývojom na medzinárodnej úrovni, ku ktorému došlo v oblasti automatickej výmeny informácií, konkrétne s globálnym štandardom pre automatickú výmenu informácií o finančných účtoch v daňových záležitostiach, ktorý vypracovala Organizácia pre hospodársku spoluprácu a rozvoj (OECD). Únia, jej členské štáty a Lichtenštajnské kniežatstvo sa aktívne podieľali na práci Globálneho fóra OECD na podporu rozvoja a vykonávania tohto štandardu. Text dohody zmenenej pozmeňujúcim protokolom tvorí právny základ na vykonávanie globálneho štandardu vo vzťahoch medzi Európskou úniou a Lichtenštajnským kniežatstvom.

               (3)

               Pozmeňujúci protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje pozmeňujúci protokol k Dohode medzi Európskym spoločenstvom a Lichtenštajnským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov.
   Text pozmeňujúceho protokolu je pripojený k tomuto rozhodnutiu.
   Článok 2
   1.   Predseda Rady vykoná v mene Únie oznámenie podľa článku 2 ods. 1 pozmeňujúceho protokolu (4).
   2.   Komisia informuje Lichtenštajnské kniežatstvo a členské štáty o oznámeniach vykonaných v súlade s článkom 1 ods. 1 písm. d) dohody tak, ako to vyplýva z pozmeňujúceho protokolu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 8. decembra 2015

            Za Radu

            predseda

         P. GRAMEGNA

      (1)  Stanovisko z 2. decembra 2015 (zatiaľ neuverejnené v úradnom vestníku).

      (2)  Rozhodnutie Rady (EÚ) 2015/1994 z 26. októbra 2015 o podpise pozmeňujúceho protokolu k Dohode medzi Európskym spoločenstvom a Lichtenštajnským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, v mene Európskej únie (Ú. v. EÚ L 290, 6.11.2015, s. 16).

      (3)  Ú. v. EÚ L 379, 24.12.2004, s. 84.

      (4)  Dátum nadobudnutia platnosti pozmeňujúceho protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady 2011/428/SZBP z  18. júla 2011 na podporu činnosti Úradu Organizácie Spojených národov pre otázky odzbrojovania na účely vykonávania akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie

text:
               19.7.2011

               SK

               Úradný vestník Európskej únie

               L 188/37

         ROZHODNUTIE RADY 2011/428/SZBP
   z 18. júla 2011
   na podporu činnosti Úradu Organizácie Spojených národov pre otázky odzbrojovania na účely vykonávania akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   keďže:

               (1)

               Štáty, ktoré sa zúčastnili na konferencii ad hoc, prijali 20. júla 2001 akčný program Organizácie Spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“). Valné zhromaždenie Organizácie Spojených národov 8. decembra 2005 prijalo medzinárodný nástroj umožňujúci štátom včas a spoľahlivo odhaľovať a sledovať nedovolené ručné a ľahké zbrane (ďalej len „medzinárodný nástroj na sledovanie“). V oboch medzinárodných dokumentoch sa uvádza, že štáty budú podľa potreby spolupracovať s Organizáciou Spojených národov pri podpore jeho účinného vykonávania.

               (2)

               Štáty zúčastňujúce sa tretieho bienálneho stretnutia, ktoré sa uskutočnilo v roku 2008 a ktorého účelom je posúdenie vykonávania akčného programu, sa v záverečnej správe zmienili o význame regionálnych prístupov k vykonávaniu akčného programu, a teda o užitočnosti usporadúvania regionálnych stretnutí sponzorovaných zainteresovanými štátmi a medzinárodnými, regionálnymi a subregionálnymi organizáciami, ktoré k tomu majú príslušné podmienky. V záverečnej správe sa tiež štáty vyzývajú, aby podporovali a plne využívali existujúce mechanizmy, ktoré podporujú vykonávanie akčného programu a prepájanie potrieb so zdrojmi, akým je napríklad podporný systém na vykonávanie akčného programu.

               (3)

               Európska rada 15. – 16. decembra 2005 prijala stratégiu EÚ na boj proti nedovolenému hromadeniu ručných a ľahkých zbraní (RĽZ) a ich munície a nedovolenému obchodovaniu s nimi (ďalej len „stratégia EÚ pre RĽZ“). V stratégii EÚ pre RĽZ sa podpora akčného programu ONS označuje za prvú prioritu pre činnosť na medzinárodnej úrovni a vyzýva sa k prijatiu právne záväzného medzinárodného nástroja na sledovanie a označovanie RĽZ a ich munície.

               (4)

               Po prijatí medzinárodného nástroja na sledovanie podporila Európska únia jeho plné vykonávanie tým, že prijala a vykonala jednotnú akciu Rady 2008/113/SZBP z 12. februára 2008 na podporu medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane (RĽZ) (1). Rada Európskej únie zhodnotila vykonávanie uvedenej jednotnej akcie pozitívne.

               (5)

               Valné zhromaždenie Organizácie Spojených národov 2. decembra 2009 prijalo rezolúciu A/RES/64/50 o nedovolenom obchodovaní s ručnými a ľahkými zbraňami vo všetkých jeho aspektoch; táto rezolúcia podporuje všetky iniciatívy vrátane iniciatív medzinárodných, regionálnych a subregionálnych organizácií na úspešné vykonávanie akčného programu a zdôrazňuje sa v nej, že iniciatívy medzinárodného spoločenstva týkajúce sa medzinárodnej spolupráce a pomoci sú aj naďalej nevyhnutné a že dopĺňajú úsilie o vykonávanie na vnútroštátnej úrovni.

               (6)

               Rezolúcia A/RES/64/50 tiež ustanovila, že štvrté bienálne stretnutie štátov na posúdenie vykonávania akčného programu na vnútroštátnej, regionálnej a celosvetovej úrovni by sa malo uskutočniť 14. až 18. júna 2010 v New Yorku a že najneskôr v roku 2012 sa zvolá dvojtýždňová konferencia na účely posúdenia pokroku, ktorý sa v oblasti vykonávania akčného programu dosiahol.

               (7)

               Valné zhromaždenie Organizácie Spojených národov 2. decembra 2009 tiež prijalo rezolúciu A/RES/64/51 o problémoch vznikajúcich z hromadenia nadbytočných zásob konvenčnej munície; v tejto rezolúcii sa štáty, ktoré tak môžu učiniť, povzbudzujú k tomu, aby v rámci OSN prispeli k vypracovaniu technických usmernení pre riadenie zásob konvenčnej munície s cieľom pomôcť štátom pri zlepšovaní ich národných kapacít riadenia zásob a pri zamedzení nárastu nadbytočných zásob konvenčnej munície,

         PRIJALA TOTO ROZHODNUTIE:
   Článok 1
   1.   Únia sa v súvislosti s podporou prípravy konferencie o preskúmaní akčného programu na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie, ktorá sa uskutoční v roku 2012, usiluje o dosiahnutie týchto cieľov:

               —

               presadzovanie vykonávania akčného programu OSN pre RĽZ tak na globálnej, ako aj na regionálnej úrovni,

               —

               podpora vykonávania medzinárodného nástroja na sledovanie (ITI – International Tracing Instrument),

               —

               podpora vypracovania a vykonávania technických usmernení pre riadenie zásob konvenčnej munície.

         2.   Únia na účely dosiahnutia cieľov uvedených v odseku 1 prijme tieto opatrenia:

               —

               rozvoj podporného systému na vykonávanie akčného programu ako účinného nástroja na koordináciu medzinárodného úsilia o vykonávanie akčného programu OSN, a to aj prostredníctvom podpory poskytovanej neformálnej skupine zainteresovaných štátov pre RĽZ,

               —

               usporiadanie približne ôsmich dvojdenných regionálnych stretnutí venovaných pokroku vo vykonávaní akčného programu na regionálnej úrovni,

               —

               usporiadanie regionálnych kurzov odbornej prípravy pre školiteľov venovaných otázke medzinárodného nástroja na sledovanie pre krajiny západnej Afriky, vybudovanie zariadení na označovanie zbraní a rozvoj odborných znalostí v tejto oblasti v krajinách regiónu, v ktorých takéto zariadenia a odborné znalosti chýbajú,

               —

               podpora vypracovania technických usmernení OSN pre riadenie zásob konvenčnej munície,

               —

               podpora vykonávania usmernení prostredníctvom regionálnych programov odbornej prípravy pre školiteľov určených úradníkom orgánov presadzovania práva v regióne afrických Veľkých jazier, v krajinách Latinskej Ameriky a Karibiku,

               —

               podpora jednotlivých štátov, ktoré nevyhnutne potrebujú pomoc pri riadení zásob munície, a to poskytovaním technickej, právnej a politicko-koncepčnej pomoci, ako aj špecializovanej odbornej prípravy,

         Podrobný opis uvedených opatrení je uvedený v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (VP).
   2.   Opatrenia uvedené v článku 1 ods. 2 vykonáva Úrad OSN pre otázky odzbrojovania (ďalej len „UNODA“ – UN Office for Disarmament Affairs).
   3.   UNODA vykonáva úlohy pod vedením VP. VP na tento účel s UNODA uzavrie potrebné dojednania.
   Článok 3
   1.   Finančná referenčná suma na vykonávanie opatrení uvedených v článku 1 ods. 2 je 2 150 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Komisia dohliada na správne riadenie výdavkov zo sumy uvedenej v odseku 1. Na tento účel uzatvorí s UNODA dohodu o financovaní. V nej sa stanoví, že UNODA má zabezpečiť viditeľnosť príspevku Únie, ktorá bude primeraná jeho výške.
   4.   Komisia sa usiluje uzavrieť finančnú dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody o financovaní informuje Radu.
   Článok 4
   VP podáva Rade správu o vykonávaní tohto rozhodnutia na základe pravidelných dvojmesačných správ, ktoré pripraví UNODA. Tieto správy tvoria základ pre hodnotenie, ktoré uskutoční Rada. Komisia podáva správy o finančných aspektoch vykonávania opatrení uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 24 mesiacov odo dňa uzavretia dohody o financovaní uvedenej v článku 3 ods. 3. Ak sa však dohoda o financovaní do stanoveného dňa neuzavrie, rozhodnutie stráca účinnosť šesť mesiacov po nadobudnutí účinnosti.

      V Bruseli 18. júla 2011

            Za Radu

            predsedníčka

         C. ASHTON

      (1)  Ú. v. EÚ L 40, 14.2.2008, s. 16.

      PRÍLOHA
      1.   Ciele

      Celkovými cieľmi tohto rozhodnutia je presadzovanie vykonávania akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie(akčný program OSN pre RĽZ) v súvislosti s konferenciou o preskúmaní, ktorá sa má uskutočniť v roku 2012, a presadzovanie vykonávania medzinárodného nástroja na sledovanie a vypracovanie a vykonávanie technických usmernení OSN pre riadenie zásob konvenčnej munície. Zabezpečí sa čo najväčšia synergia s ďalšími relevantnými finančnými nástrojmi Únie.
      2.   Opis opatrení

      2.1.   Presadzovanie vykonávania akčného programu OSN pre RĽZ tak na globálnej, ako aj na regionálnej úrovni
      2.1.1.   Cieľ opatrenia
      Cieľom je presadzovať vykonávanie akčného programu OSN zo strany tretích štátov a
      podporovať rozvoj podporného systému na vykonávanie akčného programu (PoA-ISS – Programme of Action Implemantation Support System) ako účinného nástroja na koordináciu medzinárodného úsilia o vykonávanie akčného programu OSN, a to aj prostredníctvom vytvorenia a podpory neformálnej Skupiny zainteresovaných štátov pre praktické opatrenia na odzbrojenie (GIS).
      2.1.2.   Opis opatrenia
      Usporiadanie až ôsmich dvojdenných regionálnych stretnutí venovaných pokroku vo vykonávaní akčného programu na regionálnej úrovni; organizáciu zabezpečí UNODA s prípadnou pomocou regionálnych stredísk pre otázky odzbrojenia. Cieľom týchto stretnutí bude ďalšie informovanie príslušných tretích krajín o regionálnych aspektoch akčného programu OSN a o odporúčaniach prijatých na treťom a štvrtom bienálnom stretnutí štátov v rámci príprav konferencie o preskúmaní, ktorá sa uskutoční v roku 2012. Krajiny, ktorým budú semináre určené, sa na nich okrem iného oboznámia s existujúcimi regionálnymi plánmi vykonávania na obdobie rokov 2010 – 2012 a vyzvú sa, aby vypracovali regionálne plány vykonávania na obdobie rokov 2013 – 2014 vrátane merateľných, dosiahnuteľných a časovo vymedzených cieľov.
      Opatrenie počíta s rozvojom a zlepšením PoA-ISS ako účinného nástroja na koordináciu medzinárodného úsilia o vykonávanie akčného programu OSN, a to integráciou webového nástroja na prepájanie potrieb a zdrojov v oblasti RĽZ do platformy PoA-ISS, vytvorením funkcie elektronického podávania správ pre národné správy o akčnom programe OSN, vytvorením regionálnych a tematických sekcií PoA-ISS a mnohojazyčných verzií existujúcej platformy PoA-ISS. Súčasťou opatrenia je podpora poskytovaná neformálnej skupine zainteresovaných štátov pre praktické opatrenia na odzbrojenie (GIS) ako fóru na podporu koordinácie a spoločného využívania informácií a znalostí týkajúcich sa ich činností v oblasti ručných zbraní vrátane informácií o predloženej koncepcii projektu a tvorbe politiky (pozri napr. rezolúciu Valného zhromaždenia o praktických opatreniach na odzbrojenie, A/RES/63/62), medzi darcami a systémom OSN, ako aj inými zainteresovanými stranami v rámci akčného programu; táto podpora bude zahŕňať pomoc pri usporadúvaní a zabezpečovaní pravidelných stretnutí tejto skupiny (dve až tri stretnutia za rok).
      2.1.3.   Výsledky opatrenia
      Výsledkom je lepšie regionálne vykonávanie akčného programu OSN, efektívna príprava prijímajúcich štátov na konferenciu o preskúmaní v roku 2012 a položenie základov pre rozvoj realistických, dosiahnuteľných, merateľných a časovo vymedzených regionálnych plánov vykonávania na obdobie rokov 2012 – 2014;
      zlepšené, mnohojazyčné, užívateľsky prístupné a dôveryhodné informácie o potrebách vykonávania súvisiacich s akčným programom, čím sa podporný systém na vykonávanie akčného programu stane hlavným nástrojom na uľahčenie vykonávania medzinárodného nástroja; racionalizované riadenie medzinárodnej pomoci prostredníctvom zlepšenia koordinačnej úlohy skupiny zainteresovaných štátov.
      2.1.4.   Miesta konania seminárov
      UNODA navrhne zoznam možných miest konania regionálnych seminárov, ktorý následne schváli VP po porade s príslušnými orgánmi Rady. Medzi kritériá, ktoré sa použijú pri výbere miest konania seminárov, bude patriť ochota a odhodlanie príslušného štátu v konkrétnom regióne usporiadať seminár, úroveň zapojenia regiónu do vykonávania akčného programu OSN, a ak je to relevantné, úroveň zapojenia príslušných regionálnych a subregionálnych organizácií.
      2.1.5.   Príjemcovia opatrenia
      Príjemcami sú štáty, ktoré potrebujú pomoc pri vykonávaní akčného programu OSN. Pri výbere konkrétnych príjemcov, ktorí sa zúčastnia na regionálnych seminároch, sa zohľadnia záväzky a úsilie o vykonávanie v oblasti RĽZ zo strany možných príjemcov. UNODA predloží užší zoznam príjemcov, ktorý následne schváli VP po porade s príslušnými orgánmi Rady.
      2.2.   Podpora vykonávania medzinárodného nástroja na sledovanie (ITI)
      2.2.1.   Cieľ opatrenia
      Cieľom je podporiť vykonávanie ITI, a to prostredníctvom posilnenia zručností príslušných štátnych úradníkov v západnej Afrike v oblasti určovania, označovania, sledovania a evidencie RĽZ, ako aj prostredníctvom poskytovania príslušného vybavenia.
      2.2.2.   Opis opatrenia
      Organizovanie regionálnych kurzov pre školiteľov venovaných kľúčovým aspektom ITI, pričom tieto kurzy budú určené vybratým úradníkom z krajín západnej Afriky.
      Vybudovanie zariadení na označovanie zbraní a rozvoj odborných znalostí v tejto oblasti v krajinách regiónu, v ktorých takéto zariadenia a odborné znalosti chýbajú, a to aj prostredníctvom zaobstarania strojov na označovanie zbraní, zabezpečenia zariadení na evidenciu zbraní a odbornej prípravy úradníkov orgánov presadzovania práva v oblasti označovania a sledovania.
      Konzultácie s vysokým predstaviteľom a príslušnými orgánmi Rady a koordinácia s Iniciatívou pobrežia západnej Afriky a Rozvojovým programom Organizácie Spojených národov zabezpečia, aby nedošlo k zdvojeniu iných programov Únie v západnej Afrike.
      2.2.3.   Výsledky opatrenia
      Zníženie bezpečnostných hrozieb vyplývajúcich z objemu RĽZ, a to prostredníctvom zlepšenia kontrol zameraných na objem a typy RĽZ, zdokonalenia odborných znalostí národných agentúr v súvislosti s bojom proti šíreniu RĽZ a „podomácky vyrobených zbraní“ a zlepšenia medzištátnej spolupráce v sektore bezpečnosti v súvislosti s ITI.
      2.2.4.   Príjemcovia opatrenia
      Agentúry presadzovania práva všetkých 15 členov Hospodárskeho spoločenstva západoafrických štátov (ECOWAS); ECOWAS a jeho program v oblasti ručných zbraní (ECOSAP); občianska spoločnosť a miestne komunity.
      2.3.   Podpora vypracovania a vykonávania technických usmernení OSN pre riadenie zásob konvenčnej munície
      2.3.1.   Cieľ opatrenia
      Cieľom opatrenia je podporiť vypracovanie a vykonávanie technických usmernení OSN pre riadenie zásob konvenčnej munície.
      2.3.2.   Opis opatrenia
      Zavŕšenie vypracovania technických usmernení OSN pre riadenie zásob konvenčnej munície. Medzi činnosti vykonané v rámci opatrenia patrí: organizovanie zasadnutia panelu pre technické preskúmanie na účely vypracovania usmernení a spracovanie a zapracovanie výsledkov uvedeného zasadnutia do konečnej verzie usmernení, ako aj preklad a uverejnenie týchto usmernení.
      Opatrenie ďalej podporí operačné používanie a vykonávanie usmernení uskutočnením regionálnych školiacich programov pre školiteľov určených úradníkom orgánov presadzovania práva v regióne afrických Veľkých jazier, krajinách Latinskej Ameriky a Karibiku, a to aj prostredníctvom regionálnych stredísk UNODA pre otázky odzbrojenia. Tieto pokročilé programy odbornej prípravy sa budú venovať aj zásadám a kľúčovým aspektom riadenia zásob, riadeniu rizík, evidencii munície, doprave a bezpečnosti a likvidácii. Programy odbornej prípravy v Latinskej Amerike a Karibiku budú vychádzať z odbornej prípravy, ktorú v Únii v týchto regiónoch podporila v minulosti, a doplnia ju.
      Na základe zistení uvedených pokročilých programov odbornej prípravy sa určia štáty, ktoré naliehavo potrebujú pomoc pri kontrole a skladovaní zásob munície, a (priamo alebo prostredníctvom regionálnych organizácií) sa im poskytne:

                  —

                  technická pomoc potrebná na vypracovanie kľúčových politicko-koncepčných a právnych rámcov na vykonávania usmernení vrátane zaškoľovania priamo v pracovnom procese,

                  —

                  podpora a pomoc pri budovaní primeranej infraštruktúry na riadenie zásob, a to prostredníctvom poskytovania usmernení týkajúcich sa praktického uplatňovania technických usmernení v súvislosti so zariadeniami používanými na skladovanie munície.

            2.3.3.   Výsledky opatrenia
      Úplne vypracované technické usmernenia, ktoré sú pripravené na vykonávanie;
      ako aj zníženie hrozby pre národnú a regionálnu bezpečnosť prostredníctvom zlepšeného riadenia zásob na národnej úrovni v rámci dvoch kľúčových regiónov.
      2.3.4.   Príjemcovia opatrenia
      Vlády a medzinárodné a regionálne organizácie, občianska spoločnosť a skupiny a jednotlivci, na ktorých má nekontrolované šírenie RĽZ nepriaznivý vplyv.
      Pri výbere štátov, ktoré budú príjemcami konkrétnej pomoci a odbornej prípravy, sa zohľadnia špecifické potreby a záväzky možných príjemcov v oblasti riadenia zásob munície. UNODA predloží užší zoznam príjemcov, ktorý následne schváli VP po porade s príslušnými orgánmi Rady.
      3.   Trvanie

      Celková odhadovaná dĺžka trvania opatrení je 24 mesiacov.
      4.   Vykonávací subjekt

      Technickým vykonávaním tohto rozhodnutia sa poverí UNODA, ktorý bude svoje úlohy vykonávať pod vedením VP.
      5.   Predkladanie správ

      UNODA bude vypracúvať pravidelné správy, ako aj správy po ukončení každej z opísaných činností. Správy by sa mali VP predkladať najneskôr šesť týždňov po ukončení príslušných činností.
      6.   Odhadované celkové náklady na opatrenia a finančný príspevok Únie

      Celkové náklady na opatrenia sú 2 150 000 EUR.


title: Rozhodnutie Európskeho parlamentu (EÚ) 2015/1690 z 29. apríla 2015 o účtovnej závierke Agentúry Európskej únie pre základné práva za rozpočtový rok 2013

text:
               30.9.2015

               SK

               Úradný vestník Európskej únie

               L 255/354

      ROZHODNUTIE EURÓPSKEHO PARLAMENTU (EÚ) 2015/1690
      z 29. apríla 2015
      o účtovnej závierke Agentúry Európskej únie pre základné práva za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Agentúry Európskej únie pre základné práva za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Agentúry Európskej únie pre základné práva za rozpočtový rok 2013 spolu s odpoveďami agentúry (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória agentúry za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č.1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (5), a najmä na jeho článok 21,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (7), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0093/2015),

         1.

            konštatuje, že konečná ročná účtovná závierka Agentúry Európskej únie pre základné práva je prílohou správy Dvora audítorov;

         2.

            schvaľuje účtovnú závierku Agentúry Európskej únie pre základné práva za rozpočtový rok 2013;

         3.

            poveruje svojho predsedu, aby postúpil toto rozhodnutie riaditeľovi Agentúry Európskej únie pre základné práva, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 301.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 53, 22.2.2007, s. 1.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 328, 7.12.2013, s. 42.


title: Rozhodnutie Európskeho parlamentu (EÚ, Euratom) 2015/1619 z 29. apríla 2015 o absolutóriu za plnenie rozpočtu Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov) za rozpočtový rok 2013

text:
               30.9.2015

               SK

               Úradný vestník Európskej únie

               L 255/101

      ROZHODNUTIE EURÓPSKEHO PARLAMENTU (EÚ, EURATOM) 2015/1619
      z 29. apríla 2015
      o absolutóriu za plnenie rozpočtu Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov) za rozpočtový rok 2013
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2013 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2013 [COM(2014) 510 – C8-0140/2014] (2),

                  —

                  so zreteľom na konečnú ročnú účtovnú závierku Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov) za rozpočtový rok 2013 (3),

                  —

                  so zreteľom na správu Komisie o následných opatreniach k udeleniu absolutória za rozpočtový rok 2012 [COM(2014) 607] a na pracovné dokumenty útvarov Komisie k nej pripojené [SWD(2014) 285 a SWD(2014) 286],

                  —

                  so zreteľom na výročnú správu Komisie o vnútorných auditoch vykonaných v roku 2013 pre orgán udeľujúci absolutórium [COM(2014) 615] a pracovný dokument útvarov Komisie k nej pripojený [SWD(2014) 293],

                  —

                  so zreteľom na správu Dvora audítorov o overení ročnej účtovnej závierky Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov) za rozpočtový rok 2013 spolu s odpoveďami agentúry (4),

                  —

                  so zreteľom na vyhlásenie o vierohodnosti (5) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 týkajúce sa udelenia absolutória výkonným agentúram za plnenie rozpočtu za rozpočtový rok 2013 (05305/2015 – C8-0048/2015),

                  —

                  so zreteľom na články 317, 318 a 319 Zmluvy o fungovaní Európskej únie,

                  —

                  so zreteľom na článok 106a Zmluvy o založení Európskeho spoločenstva pre atómovú energiu,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (7), a najmä na jeho články 62, 164, 165 a 166,

                  —

                  so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (8), a najmä na jeho článok 14 ods. 3,

                  —

                  so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr, poverených určitými úlohami týkajúcimi sa riadenia programov Spoločenstva, stanovuje vzorové finančné nariadenie pre výkonné agentúry (9), a najmä na jeho článok 66 prvý a druhý odsek,

                  —

                  so zreteľom na rozhodnutie Komisie 2004/858/ES z 15. decembra 2004 zakladajúce výkonnú agentúru s názvom Výkonná agentúra pre program verejného zdravia, ktorá je poverená riadením akčného programu Spoločenstva v oblasti verejného zdravia v súlade s nariadením Rady (ES) č. 58/2003 (10),

                  —

                  so zreteľom na vykonávacie rozhodnutie Komisie 2013/770/EÚ zo 17. decembra 2013, ktorým sa zriaďuje Výkonná agentúra pre spotrebiteľov, zdravie a potraviny a zrušuje rozhodnutie 2004/858/ES (11),

                  —

                  so zreteľom na vykonávacie rozhodnutie Komisie 2014/927/EÚ zo 17. decembra 2014, ktorým sa mení vykonávacie rozhodnutie 2013/770/EÚ s cieľom transformovať Výkonnú agentúru pre spotrebiteľov, zdravie a potraviny na Výkonnú agentúru pre spotrebiteľov, zdravie, poľnohospodárstvo a potraviny (12),

                  —

                  so zreteľom na článok 93 rokovacieho poriadku a prílohu V k nemu,

                  —

                  so zreteľom na správu Výboru pre kontrolu rozpočtu a stanoviská iných príslušných výborov (A8-0101/2015),

                  A.

                  keďže v zmysle článku 17 ods. 1 Zmluvy o Európskej únii Komisia plní rozpočet a riadi programy a keďže podľa článku 317 Zmluvy o fungovaní Európskej únie tak činí v spolupráci s členskými štátmi, na vlastnú zodpovednosť a v súlade so zásadami riadneho finančného hospodárenia,

         1.

            udeľuje riaditeľovi Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov) absolutórium za plnenie rozpočtu agentúry za rozpočtový rok 2013;

         2.

            uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2013, oddiel III – Komisia a výkonné agentúry;

         3.

            poveruje svojho predsedu, aby postúpil toto rozhodnutie, rozhodnutie o absolutóriu za plnenie všeobecného rozpočtu Európskej únie za rozpočtový rok 2013, oddiel III – Komisia a uznesenie, ktoré je neoddeliteľnou súčasťou týchto rozhodnutí, riaditeľovi Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre zdravie a spotrebiteľov), Rade, Komisii, Súdnemu dvoru Európskej únie a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ L 66, 8.3.2013.

         (2)  Ú. v. EÚ C 403, 13.11.2014, s. 1.

         (3)  Ú. v. EÚ C 408, 15.11.2014, s. 5.

         (4)  Ú. v. EÚ C 442, 10.12.2014, s. 83.

         (5)  Ú. v. EÚ C 403, 13.11.2014, s. 128.

         (6)  Ú. v. ES L 248, 16.9.2002, s. 1.

         (7)  Ú. v. EÚ L 298, 26.10.2012, s. 1.

         (8)  Ú. v. ES L 11, 16.1.2003, s. 1.

         (9)  Ú. v. EÚ L 297, 22.9.2004, s. 6.

         (10)  Ú. v. EÚ L 369, 16.12.2004, s. 73.

         (11)  Ú. v. EÚ L 341, 18.12.2013, s. 69.

         (12)  Ú. v. EÚ L 363, 18.12.2014, s. 183.


title: Rozhodnutie Rady z 15. septembra 1986 o uzavretí dohody vo forme výmeny listov o nepoľnohospodárskych a spracovaných poľnohospodárskych produktoch, na ktoré sa nevzťahuje dohoda medzi Európskym hospodárskym spoločenstvom a Švajčiarskou konfederáciou

text:
Dôležité právne oznámenie

|

31986D0553

Úradný vestník L 328 , 22/11/1986 S. 0038 - 0038 Fínske špeciálne vydanie: Kapitola 2 Zväzok 4 S. 0138  Švédske špeciálne vydanie: Kapitola 2 Zväzok 4 S. 0138

		Rozhodnutie Radyz 15. septembra 1986o uzavretí dohody vo forme výmeny listov o nepoľnohospodárskych a spracovaných poľnohospodárskych produktoch, na ktoré sa nevzťahuje dohoda medzi Európskym hospodárskym spoločenstvom a Švajčiarskou konfederáciou(86/553/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, a najmä na jej článok 113,so zreteľom na odporúčanie Komisie,keďže je nevyhnutné schváliť dohodu vo forme výmenných listov o nepoľnohospodárskych a spracovaných poľnohospodárskych produktoch, na ktoré sa nevzťahuje dohoda medzi Európskym hospodárskym spoločenstvom a Švajčiarskou konfederáciou, s cieľom zohľadniť pristúpenie Španielskeho kráľovstva a Portugalskej republiky do spoločenstva,ROZHODLA TAKTO:Článok 1Dohoda vo forme výmenných listov o nepoľnohospodárskych a spracovaných poľnohospodárskych produktoch, na ktoré sa nevzťahuje dohoda medzi Európskym hospodárskym spoločenstvom a Švajčiarskou konfederáciou sa týmto schvaľuje v mene spoločenstva.Text výmenných listov je pripojený k tomuto rozhodnutiu.Článok 2Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.V Bruseli 15. septembra 1986Za RadupredsedaG. Howe--------------------------------------------------


title: Rozhodnutie Európskeho parlamentu z 23. apríla 2009 o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2007

text:
               26.9.2009

               SK

               Úradný vestník Európskej únie

               L 255/153

         ROZHODNUTIE EURÓPSKEHO PARLAMENTU
   z 23. apríla 2009
   o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2007
   (2009/661/ES)
   EURÓPSKY PARLAMENT,

               —

               so zreteľom na konečnú účtovnú závierku Európskej agentúry pre bezpečnosť sietí a informácií za rozpočtový rok 2007 (1),

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2007 spolu s odpoveďami agentúry (2),

               —

               so zreteľom na odporúčanie Rady z 10. februára 2009 (5588/2009 – C6-0060/2009),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0158/2009),

               1.

               udeľuje výkonnému riaditeľovi Európskej agentúry pre bezpečnosť sietí a informácií absolutórium za plnenie rozpočtu agentúry za rozpočtový rok 2007;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre bezpečnosť sietí a informácií, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Klaus WELLE

      (1)  Ú. v. EÚ C 278, 31.10.2008, s. 23.

      (2)  Ú. v. EÚ C 311, 5.12.2008, s. 13.

      (3)  Ú. v. ES L 248, 16.9.2002, s. 1.

      (4)  Ú. v. EÚ L 77, 13.3.2004, s. 1.

      (5)  Ú. v. ES L 357, 31.12.2002, s. 72.
   UZNESENIE EURÓPSKEHO PARLAMENTU
   z 23. apríla 2009
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2007
   EURÓPSKY PARLAMENT,

               —

               so zreteľom na konečnú účtovnú závierku Európskej agentúry pre bezpečnosť sietí a informácií za rozpočtový rok 2007 (1),

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2007 spolu s odpoveďami agentúry (2),

               —

               so zreteľom na odporúčanie Rady z 10. februára 2009 (5588/2009 – C6-0060/2009),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 (5), a najmä na jeho článok 94,

               —

               so zreteľom na článok 71 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A6-0158/2009),

               A.

               keďže Európsky dvor audítorov (EDA) skonštatoval, že získal primeranú istotu o tom, že účtovná závierka za rozpočtový rok 2007 poskytuje spoľahlivé informácie a že príslušné operácie sú zákonné a riadne;

               B.

               keďže 22. apríla 2008 Európsky parlament udelil výkonnému riaditeľovi Európskej agentúry pre bezpečnosť sietí a informácií absolutórium za plnenie rozpočtu agentúry za rozpočtový rok 2006 (6);

               1.

               konštatuje, že nariadením (ES) č. 1007/2008 (7) sa pôvodný päťročný mandát agentúry, ktorý mal uplynúť 13. marca 2009, predĺžil o tri roky do 13. marca 2012;

               2.

               berie na vedomie kritiku EDA, že vykonávanie prevádzkových činností sa sústredilo v poslednom štvrťroku 2007, pričom približne 40 % záväzkov a viac ako 50 % platieb súvisiacich s prevádzkovými činnosťami sa uskutočnilo v novembri a decembri 2007;

               3.

               konštatuje, že podľa EDA to bolo spôsobené neskorým uvoľnením prostriedkov; berie na vedomie všeobecnú pripomienku EDA, že uvoľnenie prostriedkov na konci roka v prípade malých agentúr s obmedzenými zdrojmi ohrozuje vykonávanie prevádzkových činností;

               4.

               konštatuje, že v štyroch prípadoch prenesené rozpočtové prostriedky v celkovom objeme vo výške 121 500 EUR nezodpovedali právnym záväzkom;

               5.

               nie je spokojný s odpoveďou agentúry, že v niektorých prípadoch sa prenesené rozpočtové prostriedky vypočítali s určitým stupňom aproximácie; vyzýva agentúru, aby dodržiavala nariadenie o rozpočtových pravidlách, pokiaľ ide o prenesené prostriedky;

               6.

               berie na vedomie pripomienky EDA k inventáru a konkrétne k tomu, že dlhodobý majetok bol vedený v tabuľkovom procesore, čo nezaručuje úplnosť údajov, a že sa nevykonala kompletná fyzická inventarizácia dlhodobého majetku;

               7.

               berie na vedomie vysvetlenie agentúry, že vzhľadom na nízky počet položiek sa administratívny inventár vedie v tabuľkovom procesore a že dlhodobý majetok sa spravuje pomocou účtovníckeho softvéru; konštatuje, že v roku 2009 agentúra plánuje používať v súvislosti s aktívami účtovný systém na základe časového rozlíšenia (ABAC);

               8.

               je znepokojený tým, že EDA zistil nedostatky v postupoch verejného obstarávania, a to najmä, že:

                           —

                           predbežný výber ponúk nebol odôvodnený,

                           —

                           hodnotiace dokumenty neboli podpísané členmi hodnotiaceho výboru,

                           —

                           evidencia nemala štruktúru a bola neúplná;

               9.

               konštatuje, že agentúra uznáva nedostatky a že prisľúbila prijať opatrenia na ich vyriešenie, a to najmä zamestnať úradníka skúseného v oblasti verejného obstarávania;

               10.

               žiada agentúru, aby o opatreniach prijatých na odstránenie nedostatkov v oblasti verejného obstarávania informovala vo svojej výročnej správe o činnosti za rok 2008;

               11.

               konštatuje, vychádzajúc z výročnej správy agentúry o činnosti a správy o rozpočtovom a finančnom hospodárení, že bola jednou z prvých agentúr, ktoré požiadali Komisiu o podporu prechodu z jej finančných informačných systémov na systém ABAC; s poľutovaním konštatuje, že Komisia z dôvodu náročnosti procesu a súčasných žiadostí viacerých agentúr nemohla včas reagovať na žiadosť agentúry;

               12.

               víta skutočnosť, že príprava na prechod na systém ABAC sa začala a že agentúra plánuje vypracovať svoje finančné výkazy za rok 2009 pomocou systému ABAC;

               13.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 23. apríla 2009 o finančnom hospodárení a kontrole agentúr EÚ (8).

      (1)  Ú. v. EÚ C 278, 31.10.2008, s. 23.

      (2)  Ú. v. EÚ C 311, 5.12.2008, s. 13.

      (3)  Ú. v. ES L 248, 16.9.2002, s. 1.

      (4)  Ú. v. EÚ L 77, 13.3.2004, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 88, 31.3.2009, s. 217.

      (7)  Ú. v. EÚ L 293, 31.10.2008, s. 1.

      (8)  Pozri stranu 206 tohto úradného vestníka.


title: Rozhodnutie Rady 2005/109/SZBP z 24. januára 2005 o uzavretí Dohody medzi Európskou úniou a Marockým kráľovstvom o účasti Marockého kráľovstva na vojenskej operácii krízového manažmentu Európskej únie v Bosne a Hercegovine (operácia Althea)

text:
               8.2.2005

               SK

               Úradný vestník Európskej únie

               L 34/46

         ROZHODNUTIE RADY 2005/109/SZBP
   z 24. januára 2005
   o uzavretí Dohody medzi Európskou úniou a Marockým kráľovstvom o účasti Marockého kráľovstva na vojenskej operácii krízového manažmentu Európskej únie v Bosne a Hercegovine (operácia Althea)
   RADA EURÓPSKEJ ÚNIE,
   so zreteľom na Zmluvu o založení Európskej únie, a najmä na jej článok 24,
   so zreteľom na odporúčanie predsedníctva,
   keďže:

               (1)

               Dňa 12. júla 2004 Rada prijala jednotnú akciu 2004/570/SZBP o vojenskej operácii Európskej únie v Bosne a Hercegovine (1)

               (2)

               Článok 11 ods. 3 tejto jednotnej akcie ustanovuje, že podrobnosti o účasti tretích štátov sa majú upraviť v dohode v súlade s článkom 24 Zmluvy o Európskej únii.

               (3)

               Po udelení oprávnenia Radou 13. septembra 2004 predsedníctvo s pomocou generálneho tajomníka/vysokého splnomocnenca prerokovalo Dohodu medzi Európskou úniou a Marockým kráľovstvom o účasti Marockého kráľovstva na vojenskej operácii krízového manažmentu Európskej únie v Bosne a Hercegovine (operácia ALTHEA).

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Marockým kráľovstvom o účasti Marockého kráľovstva na vojenskej operácii krízového manažmentu Európskej únie v Bosne a Hercegovine sa týmto v mene Európskej únie schvaľuje.
   Text dohody tvorí prílohu k tomuto rozhodnutiu.
   Článok 2
   Týmto sa predseda Rady poveruje, aby určil osobu splnomocnenú na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 24. januára 2005

            Za Radu

            predseda

         F. BODEN

      (1)  Ú. v. EÚ L 252, 28.7.2004, s. 10.
   DOHODA
   medzi Európskou úniou a Marockým kráľovstvom o účasti Marockého kráľovstva na vojenskej operácii krízového manažmentu Európskej únie v Bosne a Hercegovine (operácia Althea)
   EURÓPSKA ÚNIA (EÚ)
   na jednej strane a
   MAROCKÉ KRÁĽOVSTVO
   na strane druhej,
   ďalej len „strany“,
   BERÚC DO ÚVAHY:

               —

               prijatie jednotnej akcie 2004/570/SZBP z 12. júla 2004 o vojenskej operácii Európskej únie v Bosne a Hercegovine (1) Radou Európskej únie,

               —

               pozvanie Marockého kráľovstva na účasť na operácii vedenej EÚ,

               —

               úspešné zakončenie procesu vytvorenia ozbrojených síl a odporúčanie veliteľa operácie EÚ a vojenského výboru EÚ schváliť účasť ozbrojených síl Marockého kráľovstva na operácii vedenej EÚ,

               —

               rozhodnutie politického a bezpečnostného výboru BiH/1/2004 z 21. septembra 2004 (2) o prijatí príspevkov Marockého kráľovstva na vojenskú operáciu EÚ v Bosne a Hercegovine,

               —

               rozhodnutie politického a bezpečnostného výboru BiH/3/2004 z 29. septembra 2004 o zriadení Výboru prispievateľov na vojenskú operáciu EÚ v Bosne a Hercegovine (3),

         SA DOHODLI TAKTO:
   Článok 1
   Účasť na operácii
   1.   Marocké kráľovstvo sa pripája k jednotnej akcii 2004/570/SZBP z 12. júla 2004 o vojenskej operácii Európskej únie v Bosne a Hercegovine a ku každej jednotnej akcii alebo rozhodnutiu, ktorým Rada Európskej únie rozhodne o rozšírení vojenskej operácie krízového manažmentu EÚ v súlade s ustanoveniami tejto dohody a akýmikoľvek požadovanými vykonávacími opatreniami.
   2.   Príspevok Marockého kráľovstva na vojenskú operáciu krízového manažmentu EÚ sa nedotýka autonómie rozhodovania Európskej únie.
   3.   Marocké kráľovstvo zabezpečuje, aby jeho ozbrojené sily a personál, ktorý sa zúčastňuje na vojenskej operácii krízového manažmentu EÚ, vykonával svoju misiu v súlade s:

               —

               jednotnou akciou 2004/570/SZBP a prípadnými následnými zmenami a doplneniami,

               —

               operačným plánom,

               —

               vykonávacími opatreniami.

         4.   Ozbrojené sily a personál, ktorý v rámci operácie vysiela Marocké kráľovstvo, vykonáva svoje služobné povinnosti a koná výhradne v záujme vojenskej operácie krízového manažmentu EÚ.
   5.   Marocké kráľovstvo včas oboznámi veliteľa operácie EÚ s každou zmenou týkajúcou sa jeho účasti na operácii.
   Článok 2
   Postavenie ozbrojených síl
   1.   Postavenie ozbrojených síl a personálu, ktorý v rámci vojenskej operácie krízového manažmentu EÚ vysiela Marocké kráľovstvo, je upravené v ustanoveniach o postavení ozbrojených síl, pokiaľ takéto existujú, na ktorých sa dohodla Európska únia a hostiteľská krajina.
   2.   Postavenie ozbrojených síl a personálu vyslaného na veliteľstvo alebo do veliteľských štruktúr umiestnených mimo Bosny a Hercegoviny sa riadi dojednaniami medzi veliteľstvom a dotknutými veliteľskými štruktúrami a Marockým kráľovstvom.
   3.   Bez toho, aby boli dotknuté ustanovenia o postavení ozbrojených síl, uvedené v odseku 1, Marocké kráľovstvo uplatňuje súdnu právomoc nad svojimi ozbrojenými silami a personálom, ktorý sa zúčastňuje na vojenskej operácii krízového manažmentu EÚ.
   4.   Marocké kráľovstvo je zodpovedné za prerokovanie každej sťažnosti súvisiacej s účasťou na vojenskej operácii krízového manažmentu EÚ, ktorú predloží alebo ktorá sa týka niektorého z príslušníkov jej ozbrojených síl alebo jej personálu. Marocké kráľovstvo je zodpovedné za začatie konania, najmä súdneho alebo disciplinárneho, voči svojim ozbrojených silám a personálu v súlade so svojimi zákonmi a právnymi predpismi.
   5.   Marocké kráľovstvo sa zaväzuje vypracovať vyhlásenie týkajúce sa vzdania nárokov na úhradu voči každému štátu, ktorý sa zúčastňuje na vojenskej operácii krízového manažmentu EÚ, a zaväzuje sa tak urobiť pri podpisovaní tejto dohody.
   6.   Európska únia sa zaväzuje zaistiť, aby členské štáty EÚ dali vyhlásenie týkajúce sa vzdania nárokov na úhradu v súvislosti s účasťou Marockého kráľovstva na vojenskej operácii krízového manažmentu EÚ, a zaväzuje sa tak urobiť pri podpisovaní tejto dohody.
   Článok 3
   Utajované informácie
   1.   Marocké kráľovstvo prijíma primerané opatrenia s cieľom zabezpečiť, aby utajované informácie EÚ boli chránené v súlade s bezpečnostnými nariadeniami Rady Európskej únie, ktoré sú predmetom rozhodnutia Rady 2001/264/ES z 19. marca 2001 (4), a v súlade s ďalšími usmerneniami vydanými príslušnými orgánmi vrátane veliteľa operácie EÚ.
   2.   Ak EÚ a Marocké kráľovstvo uzavreli dohodu o bezpečnostných postupoch pri výmene utajovaných informácií, ustanovenia takejto dohody sa uplatňujú v kontexte vojenskej operácie krízového manažmentu EÚ.
   Článok 4
   Velenie
   1.   Všetci príslušníci ozbrojených síl a personál, ktorí sa zúčastňujú na vojenskej operácii krízového manažmentu EÚ, zostávajú v plnom rozsahu pod velením svojich vnútroštátnych orgánov.
   2.   Vnútroštátne orgány odovzdajú operatívne a taktické velenie a/alebo kontrolu svojich ozbrojených síl a personálu veliteľovi operácie EÚ. Veliteľ operácie EÚ má právo delegovať svoje právomoci.
   3.   Marocké kráľovstvo má rovnaké práva a povinnosti týkajúce sa každodenného riadenia operácie ako zúčastnené členské štáty Európskej únie.
   4.   Veliteľ operácie EÚ môže po porade s Marockým kráľovstvom kedykoľvek požiadať Marocké kráľovstvo, aby zrušilo svoj príspevok.
   5.   Marocké kráľovstvo vymenuje vysokého vojenského zástupcu (VVZ), ktorý má za úlohu zastupovať jeho národný kontingent na vojenskej operácii krízového manažmentu EÚ. VVZ sa radí s veliteľom ozbrojených síl EÚ vo všetkých záležitostiach týkajúcich sa operácie a zodpovedá za každodennú disciplínu kontingentu.
   Článok 5
   Finančné aspekty
   1.   Marocké kráľovstvo znáša všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako je ustanovené v právnych nástrojoch uvedených v článku 1 ods. 1 tejto dohody, ako aj v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (5).
   2.   V prípade úmrtia, úrazu, straty alebo škody spôsobenej fyzickej alebo právnickej osobe pochádzajúcej zo štátu/štátov, na území ktorého/ktorých sa operácia vedie, Marocké kráľovstvo po určení svojej zodpovednosti zaplatí náhradu škody za podmienok ustanovených v dohode o postavení ozbrojených síl, pokiaľ takáto existuje, ako je uvedené v článku 2 ods. 1 tejto dohody.
   Článok 6
   Dojednania na vykonávanie dohody
   Generálny tajomník Rady Európskej únie/vysoký splnomocnenec pre spoločnú zahraničnú a bezpečnostnú politiku a príslušné orgány Marockého kráľovstva uzavrú všetky potrebné technické a správne dojednania súvisiace s vykonávaním tejto dohody.
   Článok 7
   Neplnenie záväzkov
   Ak si jedna zo strán neplní svoje záväzky ustanovené v predchádzajúcich článkoch, druhá strana má právo túto dohodu ukončiť formou výpovede s jednomesačnou výpovednou lehotou.
   Článok 8
   Urovnanie sporov
   Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
   Článok 9
   Nadobudnutie platnosti
   1.   Táto dohoda nadobúda platnosť prvým dňom prvého mesiaca po tom, ako sa strany navzájom informovali, že ukončili vnútorné postupy potrebné na tento účel.
   2.   Táto dohoda sa predbežne uplatňuje od dátumu podpisu.
   3.   Táto dohoda zostáva v platnosti, pokiaľ Marocké kráľovstvo prispieva na operáciu.

      V Bruseli  v anglickom jazyku v štyroch vyhotoveniach.

            Za Európsku úniu

            Za Marocké kráľovstvo

      (1)  Ú. v. EÚ L 252, 28.7.2004, s. 10.

      (2)  Ú. v. EÚ L 324, 27.10.2004, s. 20.

      (3)  Ú. v. EÚ L 325, 28.10.2004, s. 64. Rozhodnutie naposledy zmenené a doplnené rozhodnutím BiH/5/2004 (Ú. v. EÚ L 357, 2.12.2004, s. 39).

      (4)  Ú. v. ES L 101, 11.4.2001, s. 1. Rozhodnutie naposledy zmenené a doplnené rozhodnutím 2004/194/ES (Ú. v. EÚ L 63, 28.2.2004, s. 48).

      (5)  Ú. v. EÚ L 63, 28.2.2004, s. 68.
   VYHLÁSENIA
   uvedené v článku 2 ods. 5 a článku 6 dohody
   Vyhlásenie členských štátov EÚ:
   „Členské štáty EÚ, ktoré uplatňujú jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa budú usilovať v miere, v akej to ich vnútroštátny právny systém dovoľuje, vzdať sa podľa možnosti nárokov na náhradu voči Marockému kráľovstvu v prípade úrazu alebo úmrtia zamestnancov alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, úmrtie, škodu alebo stratu:

               —

               zapríčinil personál Marockého kráľovstva pri výkone svojich služobných povinností súvisiacich s operáciou krízového manažmentu EÚ, okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli používaním akéhokoľvek majetku vo vlastníctve Marockého kráľovstva, za podmienky, že sa majetok používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového manažmentu EÚ z Marockého kráľovstva, ktorý tento majetok používal.“

         Vyhlásenie Marockého kráľovstva:
   „Marocké kráľovstvo, ktoré uplatňuje jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa bude usilovať v miere, v akej to jeho vnútroštátny právny systém dovoľuje, vzdať sa podľa možnosti nárokov na náhradu voči každému štátu zúčastňujúcemu sa na operácii krízového manažmentu EÚ v prípade úrazu alebo úmrtia jeho personálu, alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, úmrtie, škodu alebo stratu:

               —

               zapríčinil personál pri výkone svojich služobných povinností súvisiacich s operáciou krízového manažmentu EÚ, okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli v dôsledku používania majetku vo vlastníctve štátov zúčastňujúcich sa na operácii krízového manažmentu EÚ, za podmienky, že majetok sa používal v súvislosti s operáciou, a s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového manažmentu EÚ, ktorý tento majetok používal.“


title: 2009/506/ES: Rozhodnutie Komisie z  30. júna 2009 , ktorým sa vymenúvajú členovia Výboru pre lieky na ojedinelé ochorenia (Text s významom pre EHP)

text:
               1.7.2009

               SK

               Úradný vestník Európskej únie

               L 171/47

      ROZHODNUTIE KOMISIE

   z 30. júna 2009,
   ktorým sa vymenúvajú členovia Výboru pre lieky na ojedinelé ochorenia
   (Text s významom pre EHP)
   (2009/506/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 141/2000 zo 16. decembra 1999 o liekoch na ojedinelé ochorenia (1), a najmä na jeho článok 4 ods. 3,
   so zreteľom na odporúčanie Európskej agentúry pre lieky z 3. apríla 2009,
   keďže:

               (1)

               Funkčné obdobie štyroch členov Výboru pre lieky na ojedinelé ochorenia (ďalej len „výbor“) zriadeného článkom 4 nariadenia (ES) č. 141/2000 sa skončilo 15. apríla 2009. Jeden člen výboru, ktorého funkčné obdobie sa skončilo, bol vymenovaný Komisiou na základe návrhu Európskej agentúry pre lieky. Traja ďalší členovia, ktorých funkčné obdobie sa skončilo, boli vymenovaní Komisiou ako zástupcovia organizácií pacientov. Je preto nevyhnutné vymenovať štyroch členov výboru.

               (2)

               Európska agentúra pre lieky navrhla jedného kandidáta.

               (3)

               Členovia výboru by mali byť vymenovaní na obdobie troch rokov počnúc 1. júlom 2009,

         ROZHODLA TAKTO:
   Článok 1
   1.   Týmto sa na obdobie troch rokov počnúc 1. júlom 2009 vymenúva tento člen Výboru pre lieky na ojedinelé ochorenia (ďalej len „výbor“) zastupujúci organizácie pacientov:
   pani Lesley Claire GREENE.
   2.   Týmto sa na obdobie troch rokov počnúc 1. júlom 2009 za členov výboru zastupujúcich organizácie pacientov opätovne vymenúvajú:

               pani Birthe Byskov HOLM

               Dr. Marie Pauline EVERS.

         Článok 2
   Týmto sa na návrh Európskej agentúry pre lieky opätovne vymenúva na obdobie troch rokov počnúc 1. júlom 2009 tento člen výboru:
   Dr. David LYONS.

      V Bruseli 30. júna 2009

            Za Komisiu

         Günter VERHEUGEN

            podpredseda

      (1)  Ú. v. ES L 18, 22.1.2000, s. 1.


title: Rozhodnutie Európskeho parlamentu (EÚ) 2015/1647 z 29. apríla 2015 o absolutóriu za plnenie rozpočtu Európskeho orgánu pre bankovníctvo za rozpočtový rok 2013

text:
               30.9.2015

               SK

               Úradný vestník Európskej únie

               L 255/204

      ROZHODNUTIE EURÓPSKEHO PARLAMENTU (EÚ) 2015/1647
      z 29. apríla 2015
      o absolutóriu za plnenie rozpočtu Európskeho orgánu pre bankovníctvo za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho orgánu pre bankovníctvo za rozpočtový rok 2013,

                  —

                  so zreteľom na správu Dvora audítorov o overení ročnej účtovnej závierky Európskeho orgánu pre bankovníctvo za rozpočtový rok 2013 spolu s odpoveďami orgánu (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória orgánu za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (5), a najmä na jeho článok 64,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (7), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre hospodárske a menové veci (A8-0072/2015),

         1.

            udeľuje absolutórium výkonnému riaditeľovi Európskeho orgánu pre bankovníctvo za plnenie rozpočtu orgánu za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskemu orgánu pre bankovníctvo, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 112.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 331, 15.12.2010, s. 12.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 328, 7.12.2013, s. 42.


title: 2009/188/ES,Euratom: Rozhodnutie Európskeho parlamentu z  22. apríla 2008 o absolutóriu za plnenie rozpočtu Výkonnej agentúry pre vzdelávanie, audiovizuálny sektor a kultúru za rozpočtový rok 2006

text:
               31.3.2009

               SK

               Úradný vestník Európskej únie

               L 88/64

      ROZHODNUTIE EURÓPSKEHO PARLAMENTU

   z 22. apríla 2008
   o absolutóriu za plnenie rozpočtu Výkonnej agentúry pre vzdelávanie, audiovizuálny sektor a kultúru za rozpočtový rok 2006
   (2009/188/ES, Euratom)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú účtovnú závierku Európskych spoločenstiev za rozpočtový rok 2006 – zväzok I [SEK(2007) 1056 – C6-0390/2007, SEK(2007) 1055 – C6-0362/2007] (2),
   so zreteľom na konečnú účtovnú závierku Výkonnej agentúry pre vzdelávanie, audiovizuálny sektor a kultúru za rozpočtový rok 2006 (3),
   so zreteľom na výročnú správu Komisie pre orgán udeľujúci absolutórium o následných opatreniach k rozhodnutiam o udelení absolutória za rok 2005 [KOM(2007) 538, KOM(2007) 537] a na pracovný dokument útvarov Komisie – prílohu k správe Komisie Európskemu parlamentu o následných opatreniach k rozhodnutiam o udelení absolutória za rok 2005 [SEK(2007) 1185, SEK(2007) 1186],
   so zreteľom na oznámenie Komisie s názvom Dosiahnuté politické ciele v roku 2006 [KOM(2007) 67],
   so zreteľom na oznámenie Komisie s názvom Zhrnutie dosiahnutých cieľov riadiacej činnosti Komisie v roku 2006 [KOM(2007) 274],
   so zreteľom na výročnú správu Komisie o vnútorných auditoch vykonaných v roku 2006 pre orgán udeľujúci absolutórium [KOM(2007) 280] a na pracovný dokument útvarov Komisie, ktorý je sprievodným dokumentom k výročnej správe o vnútorných auditoch vykonaných v roku 2006 pre orgán udeľujúci absolutórium [SEK(2007) 708],
   so zreteľom na správu Komisie s názvom Odpovede členských štátov na výročnú správu Dvora audítorov za rok 2005 [KOM(2007) 118],
   so zreteľom na zelenú knihu s názvom Európska iniciatíva týkajúca sa transparentnosti, ktorú Komisia prijala 3. mája 2006 [KOM(2006) 194],
   so zreteľom na stanovisko Dvora audítorov č. 2/2004 k modelu jednotného auditu (a návrh rámca vnútornej kontroly Spoločenstva) (4),
   so zreteľom na oznámenie Komisie o orientačnom pláne k integrovanému rámcu vnútornej kontroly [KOM(2005) 252],
   so zreteľom na Akčný plán Komisie na vytvorenie integrovaného rámca vnútornej kontroly [KOM(2006) 9], správu Komisie pre Radu, Európsky parlament a Dvor audítorov o pokroku Akčného plánu Komisie na vytvorenie integrovaného rámca vnútornej kontroly [KOM(2007) 86] a na pracovný dokument útvarov Komisie, ktorý je sprievodným dokumentom k uvedenej správe [SEK(2007) 311],
   so zreteľom na stanovisko Dvora audítorov č. 6/2007 k ročným súhrnom členských štátov, národným vyhláseniam členských štátov a auditom národných kontrolných orgánov týkajúcim sa finančných prostriedkov EÚ (5),
   so zreteľom na akčný plán na posilnenie úlohy dohľadu Komisie v rámci spoločného riadenia štrukturálnych opatrení [KOM(2008) 97],
   so zreteľom na správu Komisie Rade, Európskemu parlamentu a Dvoru audítorov o akčnom pláne Komisie na vytvorenie integrovaného rámca vnútornej kontroly [KOM(2008) 110] a pracovný dokument Komisie, ktorý je sprievodným dokumentom k tejto správe [SEK(2008) 259],
   so zreteľom na správu Dvora audítorov o overení ročnej účtovnej závierky Výkonnej agentúry pre vzdelávanie, audiovizuálny sektor a kultúru za rozpočtový rok 2006 spolu s odpoveďami agentúry (6),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (7),
   so zreteľom na odporúčanie Rady z 12. februára 2008 (5855/2008 – C6-0083/2008),
   so zreteľom na články 274, 275 a 276 Zmluvy o ES a články 179a a 180b Zmluvy o Euratome,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (8), a najmä na jeho článok 55,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (9), a najmä na jeho článok 14 ods. 3,
   so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr poverených určitými úlohami týkajúcich sa riadenia programov Spoločenstva stanovuje vzorové finančné nariadenie pre výkonné agentúry (10), a najmä na jeho článok 66 prvý a druhý odsek,
   so zreteľom na rozhodnutie Komisie 2005/56/ES zo 14. januára 2005, ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry v zmysle uplatňovania nariadenia Rady (ES) č. 58/2003 (11),
   so zreteľom na článok 70 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu a stanoviská ostatných príslušných výborov (A6-0109/2008),

               A.

               keďže podľa článku 274 Zmluvy o ES Komisia plní rozpočet na vlastnú zodpovednosť a podľa zásad riadneho finančného hospodárenia,

               1.

               udeľuje riaditeľovi Výkonnej agentúry pre vzdelávanie, audiovizuálny sektor a kultúru absolutórium za plnenie rozpočtu výkonnej agentúry za rozpočtový rok 2006;

               2.

               uvádza svoje poznámky v uznesení, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2006, oddiel III – Komisia;

               3.

               poveruje svojho predsedu, aby toto rozhodnutie spolu s rozhodnutím o absolutóriu za plnenie všeobecného rozpočtu Európskej únie za rozpočtový rok 2006, oddiel III – Komisia, a uznesením, ktoré je jeho neoddeliteľnou súčasťou, postúpil riaditeľovi Výkonnej agentúry pre vzdelávanie, audiovizuálny sektor a kultúru, Rade, Komisii, Súdnemu dvoru a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Harald RØMER

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 261, 31.10.2007, s. 32.

      (4)  Ú. v. EÚ C 107, 30.4.2004, s. 1.

      (5)  Ú. v. EÚ C 216, 14.9.2007, s. 3.

      (6)  Ú. v. EÚ C 309, 19.12.2007, s. 13.

      (7)  Ú. v. EÚ C 274, 15.11.2007, s. 130.

      (8)  Ú. v. ES L 248, 16.9.2002, s. 1.

      (9)  Ú. v. ES L 11, 16.1.2003, s. 1.

      (10)  Ú. v. EÚ L 297, 22.9.2004, s. 6.

      (11)  Ú. v. EÚ L 24, 27.1.2005, s. 35.


title: Rozhodnutie Komisie (EÚ) 2016/995 z 26. októbra 2015 o štátnej pomoci SA.24571 – 2009/C (ex C 1/09, ex NN 69/08), ktorú Maďarsko poskytlo spoločnosti MOL Nyrt. [oznámené pod číslom C(2015) 7324] (Text s významom pre EHP)

text:
               21.6.2016

               SK

               Úradný vestník Európskej únie

               L 162/22

         ROZHODNUTIE KOMISIE (EÚ) 2016/995
   z 26. októbra 2015
   o štátnej pomoci SA.24571 – 2009/C (ex C 1/09, ex NN 69/08), ktorú Maďarsko poskytlo spoločnosti MOL Nyrt.

         [oznámené pod číslom C(2015) 7324]

   (Iba maďarské znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
   so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
   so zreteľom na rozhodnutie, ktorým Komisia rozhodla o začatí konania podľa článku 108 ods. 2 Zmluvy o fungovaní Európskej únie, pokiaľ ide o štátnu pomoc SA.24571 (ex C-1/09, ex NN 69/08) (1),
   po vyzvaní zainteresovaných strán, aby predložili pripomienky v súlade s uvedenými ustanoveniami, a so zreteľom na tieto pripomienky,
   keďže:
   1.   SÚVISLOSTI

   1.1.   Predmetné opatrenia

               (1)

               Všeobecné pravidlá, ktorými sa upravujú banské činnosti v Maďarsku, sú ustanovené v zákone o baníctve (2) z roku 1993 (ďalej len „banský zákon“). V zákone sa rozlišujú banské činnosti vykonávané na základe dvoch rôznych právnych nástrojov: i) koncesie (3) a ii) povolenia (4). V oboch prípadoch ťažba nerastných zdrojov podlieha poplatku za ťažbu, ktorý sa platí štátu a ktorý je vyjadrený ako percentuálny podiel z hodnoty vyťažených nerastov.

               (2)

               V banskom zákone sa stanovuje, že ak ťažobná spoločnosť, ktorá získala povolenie na ťažbu, nezačne ťažbu do piatich rokov od dátumu vydania povolenia, ťažobné právo sa zruší. Avšak podľa § 26/A ods. 5 banského zákona táto lehota môže byť predĺžená na základe dohody medzi banským úradom a ťažobnou spoločnosťou. V takom prípade ťažobná spoločnosť zaplatí poplatok, ktorý je vyšší ako poplatok uplatňovaný v čase podania žiadosti, ale ktorý však nesmie prekročiť 1,2-násobok pôvodnej výšky.

               (3)

               Maďarská ropná a plynárenská verejná a. s. (Magyar Olaj- és Gázipari Nyrt.; „MOL“) získala viacero povolení na ťažbu uhľovodíkov. Keďže spoločnosť MOL nezačala ťažbu uhľovodíkov do piatich rokov od dátumu vydania povolenia, príslušný minister 22. decembra 2005 uzavrel dohodu o predĺžení (ďalej len „dohoda z roku 2005“) so spoločnosťou MOL. Dohoda z roku 2005 stanovila poplatok za predlženie vypočítaný na ročnom základe do roku 2020 pomocou poplatku za ťažbu stanoveného v pôvodnom povolení vo výške 12 % a násobiteľa v rozmedzí 1,020 a 1,050.

               (4)

               Na základe novely banského zákona, ktorá nadobudla účinnosť 8. januára 2008 (ďalej len „novela banského zákona z roku 2008“), sa poplatok za ťažbu súvisiaci s povolením na ťažbu uhľovodíkov zvýšil z 12 % na 30 % hodnoty vyťažených nerastov (5). Zvýšený poplatok sa neuplatňoval na tie subjekty, ktorých povolenia na ťažbu už boli v minulosti predĺžené.

         1.2.   Začatie formálneho vyšetrovacieho konania

               (5)

               Dňa 13. januára 2009 sa Komisia rozhodla začať formálne vyšetrovacie konanie stanovené v článku 108 ods. 2 Zmluvy o fungovaní Európskej únie (6) (ďalej len „ZFEÚ“) týkajúce sa opatrení zavedených Maďarskom ktoré údajne predstavovali štátnu pomoc v prospech spoločnosti MOL. Rozhodnutie Komisie z 13. januára 2009 vo veci SA. 24571 (ex c 1/09; ex NN 69/08) (ďalej len „rozhodnutie o začatí konania“) bolo uverejnené v Úradnom vestníku Európskej únie28. marca 2009 (7).

               (6)

               V rozhodnutí o začatí konania Komisia vyjadrila obavu, či kombinovaná postupnosť úkonov vykonaných Maďarskom nemala za následok selektívnu výhodu v prospech spoločnosti MOL. Postupnosť úkonov pozostávala z dvoch prvkov: dohoda z roku 2005 a novela banského zákona z roku 2008. Podľa predbežného posúdenia Komisie maďarské orgány zaobchádzali so spoločnosťou priaznivejšie ako s jej konkurentmi pôsobiacimi v rovnakom systéme povoľovania.

         1.3.   Ukončenie formálneho vyšetrovacieho konania

               (7)

               Vo svojom rozhodnutí 2011/88/EÚ (8) o štátnej pomoci SA. 24571 (ex C 1/09; ex NN 69/08), ktorú Maďarsko poskytlo spoločnosti MOL (ďalej len „napadnuté rozhodnutie“), Komisia dospela k záveru, že opatrenie v prospech spoločnosti MOL, t. j. kombinácia dohody z roku 2005 a novely banského zákona z roku 2008, predstavuje štátnu pomoc, ktorá je nezlučiteľná s vnútorným trhom v zmysle článku 107 ods. 1 ZFEÚ. Komisia žiadala, aby Maďarsko zabezpečilo vrátenie pomoci od spoločnosti MOL s cieľom obnoviť situáciu, ktorá existovala na trhu pred poskytnutím pomoci (9).

         1.4.   Rozsudok Všeobecného súdu z 12. novembra 2013 vo veci T-499/10, MOL Nyrt./Európska komisia

               (8)

               Na základe žaloby podanej spoločnosťou MOL Všeobecný súd rozsudkom z 12. novembra 2013 vo veci T-499/10 (10) zrušil napadnuté rozhodnutie z dôvodu, že selektívnosť opatrenia nebola preukázaná.

               (9)

               Všeobecný súd dospel k záveru, že dohoda z roku 2005 nebola selektívna. Všeobecný súd uviedol, že miera voľnej úvahy maďarských orgánov im umožnila zachovať rovnaké zaobchádzanie s ťažobnými spoločnosťami v porovnateľnej situácii. Všeobecný súd preto usúdil, že ak sa vonkajšie podmienky dohody, ktorá nezahŕňa štátnu pomoc, neskôr zmenia takým spôsobom, že sa strana takejto dohody dostane do výhodnejšieho postavenia v porovnaní s inými subjektmi, ktoré neuzavreli podobnú dohodu, nemôže táto skutočnosť postačovať na to, aby sa dohoda a neskoršia zmena jej podmienok považovali za štátnu pomoc.

         1.5.   Rozsudok Európskeho súdneho dvora zo 4. júna 2015 vo veci C-15/14 P, Európska komisia/MOL Nyrt.

               (10)

               Rozsudkom zo 4. júna 2015 vo veci C-15/14 P (11) Súdny dvor potvrdil rozsudok Všeobecného súdu o zrušení napadnutého rozhodnutia.

               (11)

               Vo svojom rozsudku Súdny dvor potvrdil posúdenie Všeobecného súdu, podľa ktorého selektívna povaha dohody z roku 2005 nebola preukázaná a že kombináciu dohody z roku 2005 a novely banského zákona z roku 2008 nemožno kvalifikovať ako jediné opatrenie štátnej pomoci na účely článku 107 ods. 1 ZFEÚ.

               (12)

               Súdny dvor zdôraznil, že existuje zásadný rozdiel medzi skúmaním selektivity všeobecných schém oslobodení alebo úľav, ktoré vzhľadom na svoju povahu poskytujú určitú výhodu, a skúmaním selektivity voliteľných ustanovení vnútroštátneho práva, ktoré stanovujú uloženie dodatočných platobných povinností. V prípade, ak vnútroštátne orgány ukladajú dodatočné platobné povinnosti s cieľom zachovať rovnosť zaobchádzania so subjektmi, samotná skutočnosť, že uvedené orgány majú určitú mieru voľnej úvahy vymedzenú zákonom, ktorá nie je neobmedzená, nemôže stačiť na preukázanie selektivity príslušnej schémy.

               (13)

               Z uvedeného dôvodu je podľa Súdneho dvora možné prejednávanú vec odlíšiť od prípadov, v ktorých využitie takej miery je spojené s poskytnutím výhody v prospech určitého hospodárskeho subjektu (12).

               (14)

               Súdny dvor navyše uviedol, že právny rámec, prostredníctvom ktorého národné orgány ukladajú dodatočné platobné povinnosti s cieľom zachovať rovnosť zaobchádzania so subjektmi, by sa mohol považovať za selektívny iba vtedy, ak by vnútroštátne orgány pri výkone svojej voľnej úvahy uprednostňovali určité subjekty bez akéhokoľvek objektívneho dôvodu.

               (15)

               Súdny dvor poukázal na to, že v prejednávanej veci neexistoval dôkaz, že by maďarské orgány pri výkone svojej normotvornej právomoci na účely zvýšenia poplatkov za ťažbu v prípade predĺženia povolenia zaobchádzali so spoločnosťou MOL neodôvodneným a zvýhodňujúcim spôsobom (13).

               (16)

               Z tohto dôvodu Súdny dvor dospel k záveru, že právny rámec upravujúci uzatváranie dohôd o predĺžení nemožno v prejednávanej veci považovať za selektívny.

               (17)

               Pokiaľ ide o kombinovanú postupnosť úkonov tvoriacich jediné opatrenie štátnej pomoci, Súdny dvor odkázal na judikatúru, keď konštatoval, že kombinované prvky môžu tvoriť jediné opatrenie pomoci pod podmienkou, že vykazujú z hľadiska ich časovej postupnosti, ich cieľa a situácie podniku v okamihu, keď k nim došlo, také úzke väzby medzi sebou, že ich od seba nemožno oddeliť (14).

               (18)

               V prejednávanej veci však Súdny dvor zdôraznil, že k zvýšeniu poplatkov za ťažbu, ktoré nadobudlo účinnosť v roku 2008, došlo v kontexte zvýšenia svetových cien ropy, t. j. štát vykonával svoju normotvornú právomoc objektívne odôvodneným spôsobom v dôsledku vývoja na trhu. Okrem toho neexistovali žiadne indície o tom, že dohoda z roku 2005 bola uzatvorená v očakávaní novely z roku 2008 (15).

               (19)

               Preto Súdny dvor dospel k záveru, že medzi dohodou z roku 2005 a novelou banského zákona z roku 2008 neexistovala chronologická a/alebo funkčná väzba, ktorá by ich umožňovala vykladať ako prvky tvoriace jediné opatrenie pomoci.

         2.   POSTUP

               (20)

               Vzhľadom na zrušenie napadnutého rozhodnutia Súdom, formálne vyšetrovacie konanie ostáva otvorené. Ani Všeobecný súd, ani Súdny dvor neusúdil, že by rozhodnutie o začatí konania v prejednávanej veci bolo poznačené vadou. Komisia preto musí prijať konečné rozhodnutie na odstránenie nedostatkov zistených Súdmi EÚ.

         3.   POSÚDENIE

               (21)

               Podľa článku 107 ods. 1 ZFEÚ pomoc poskytovaná v akejkoľvek forme členským štátom alebo zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitých druhov tovaru a ovplyvňuje obchod medzi členskými štátmi je nezlučiteľná s vnútorným trhom. Tieto podmienky sú kumulatívne. Ak jedna z nich nie je splnená, predmetné opatrenie sa nepovažuje za štátnu pomoc v zmysle článku 107 ods. 1 ZFEÚ.

               (22)

               V prípade prejednávanej veci je vhodné obmedziť posúdenie na podmienku selektívnosti.

         3.1.   Selektívnosť

               (23)

               Na to, aby bolo možné považovať opatrenie za štátnu pomoc, musí byť konkrétne alebo selektívne, teda zvýhodňovať iba určité podniky alebo výrobu určitého tovaru.

               (24)

               Ako sa uvádza v odôvodneniach 12 a 13, § 26/A ods. 5 banského zákona nepredstavuje všeobecnú schému pre oslobodenie alebo úľavu poskytovanú určitým podnikom. Naopak, umožňuje maďarským orgánom uložiť vyšší poplatok za predĺženie povolení na ťažbu. Rovnaké podmienky sa vzťahujú na všetky subjekty v porovnateľnej skutkovej a právnej situácii.

               (25)

               Ako sa uvádza v odôvodneniach 14 a 15, neexistuje nijaký čiastkový dôkaz o neodôvodnenom zvýhodnenom zaobchádzaní so spoločnosťou MOL zo strany maďarských orgánov vo vzťahu k akémukoľvek inému subjektu, ktorý by bol potenciálne v porovnateľnej situácii. Skutočnosť, že maďarské orgány disponujú určitou mierou voľnej úvahy vymedzenou zákonom, ktorá však nie je neobmedzená pri stanovovaní poplatku za predĺženie, nemôže postačovať na preukázanie toho, že právny rámec stanovený v § 26/A ods. 5 banského zákona je selektívny.

               (26)

               Pokiaľ ide o kombinované účinky dohody z roku 2005 a novely banského zákona z roku 2008, Komisia konštatuje, že v súlade s judikatúrou Súdneho dvora kombinované prvky môžu tvoriť jediné opatrenie pomoci pod podmienkou, že vykazujú z hľadiska ich časovej postupnosti, ich cieľa a situácie podniku v okamihu, keď k nim došlo, také úzke väzby medzi sebou, že ich od seba nemožno oddeliť (16).

               (27)

               Ako už bolo uvedené v odôvodnení 18, v prejednávanej veci však neexistuje žiadny dôkaz, že Maďarsko podpísalo dohodu z roku 2005 s tým, že v tom čase už malo v úmysle následne zvýšiť poplatok za ťažbu na úkor iných trhových subjektov, ktorí ku dňu uzavretia dohody už boli prítomní na trhu, alebo na úkor nových subjektov. Ku zvýšeniu poplatkov za ťažbu uloženému na základe novely banského zákona z roku 2008 došlo v kontexte zvýšenia medzinárodných cien.

               (28)

               Keďže, ako sa uvádza v odôvodení 19, medzi dohodou z roku 2005 a novelou banského zákona z roku 2008 neexistuje chronologická a/alebo funkčná väzba, nemožno ich vykladať ako prvky tvoriace jediné opatrenie pomoci.

         3.2.   Záver posúdenia

               (29)

               Na základe uvedeného Komisia zastáva názor, že postupnosť úkonov prijatých Maďarskom, t. j. dohoda o predĺžení z roku 2005 a následná novela banského zákona, nebola selektívna vo vzťahu ku spoločnosti MOL.

               (30)

               Berúc do úvahy, že postupnosť úkonov pozostávajúca z dohody z roku 2005 a následnej novely banského zákona nie je selektívna, nie je nevyhnutné posúdiť existenciu ostatných podmienok pre poskytnutie štátnej pomoci podľa článok 107 ods. 1 ZFEÚ.

         4.   ZÁVER

               (31)

               Na základe uvedeného opätovné posúdenie údajnej pomoci, ktorá bola predmetom rozhodnutia o začatí konania, vedie k záveru, že posudzované opatrenie v prospech spoločnosti MOL, t. j. kombinácia dohody z roku 2005 a novely banského zákona z roku 2008, nepredstavuje štátnu pomoc v zmysle článku 107 ods. 1 ZFEÚ.

         PRIJALA TOTO ROZHODNUTIE:
   Článok 1
   Kombinácia pevného poplatku za ťažbu stanoveného v dohode o predĺžení ťažobného práva, ktorá bola uzatvorená medzi maďarským štátom a MOL Nyrt. 22. decembra 2005, a následných novelizácií zákona XLVIII z roku 1993 o baníctve nepredstavuje štátnu pomoc poskytnutú spoločnosti MOL Nyrt. v zmysle článku 107 ods. 1 ZFEÚ.
   Článok 2
   Toto rozhodnutie je určené Maďarsku.

      Bruseli 26. októbra 2015

            Za Komisiu

         Margrethe VESTAGER

            členka Komisie

      (1)  Ú. v. EÚ C 74, 28.3.2009, s. 63.

      (2)  1993. évi XLVIII. Törvény a bányászatról (zákon č. XLVIII z roku 1993 o baníctve).

      (3)  Koncesie sa týkajú tzv. „uzavretých priestorov“, ktoré sa považujú za bohaté na nerasty a veľmi cenné. Koncesie udeľuje príslušný vnútroštátny orgán úspešným uchádzačom na základe otvoreného výberového konania.

      (4)  Povolenia sa týkajú tzv. „otvorených priestorov“, ktoré sa považujú za chudobnejšie na nerasty a menej cenné. Ak žiadateľ spĺňa podmienky stanovené zákonom, príslušný vnútroštátny orgán nemôže zamietnuť vydanie povolenia.

      (5)  Toto zvýšenie sa týkalo polí uvedených do prevádzky v období medzi 1. januárom 1998 a 1. januárom 2008.

      (6)  Ú. v. EÚ C 115, 9.5.2008, s. 92.

      (7)  Pozri poznámku pod čiarou č. 1.

      (8)  Rozhodnutie Komisie 2011/88/EÚ z 9. júna 2010 o štátnej pomoci C 1/09 (ex NN 69/08), ktorú Maďarsko poskytlo spoločnosti MOL (Ú. v. EÚ L 34, 9.2.2011, p. 55).

      (9)  Suma, ktorá sa mala vrátiť, predstavovala 28 444,7 milióna HUF za rok 2008 a 1 942,1 milióna HUF za rok 2009. Pokiaľ ide o rok 2010 a so zreteľom na poplatky za ťažbu, ktoré už boli zaplatené, Maďarsko malo sumu, ktorá sa mala vrátiť, vypočítať rovnakým spôsobom ako za roky 2008 a 2009, a to až do zrušenia opatrenia.

      (10)  Vec T-499/10 MOL/Komisia, EU:T:2013:592.

      (11)  Vec C-15/14 P, Komisia/Mol, EU:C:2015:362.

      (12)  Rozsudok vo veci C-15/14 P; pozri poznámku pod čiarou 11; body 64, 65 a 69.

      (13)  Rozsudok vo veci C-15/14 P; pozri poznámku pod čiarou 11; body 66 a 69.

      (14)  Rozsudok vo veci C-15/14 P; pozri poznámku pod čiarou 11; bod 92.

      (15)  Rozsudok vo veci C-15/14 P; pozri poznámku pod čiarou 11; body 96 a 98.

      (16)  Spojené veci C-399/10 P a C-401/10 P, Bouygues a Bouygues Télécom/Komisia a i., EU:C:2013:175, body 103 a 104.


title: 2014/721/EÚ: Rozhodnutie Rady z  13. októbra 2014 , ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie v súvislosti s pristúpením Nového Zélandu k revidovanej Dohode o vládnom obstarávaní

text:
               18.10.2014

               SK

               Úradný vestník Európskej únie

               L 300/53

         ROZHODNUTIE RADY
   z 13. októbra 2014,
   ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie v súvislosti s pristúpením Nového Zélandu k revidovanej Dohode o vládnom obstarávaní

      (2014/721/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Nový Zéland 28. septembra 2012 požiadal o pristúpenie k revidovanej Dohode o vládnom obstarávaní (Agreement on Government Procurement, ďalej len „revidovaná GPA“).

               (2)

               Záväzky Nového Zélandu v súvislosti s rozsahom pôsobnosti sú stanovené v jeho konečnej ponuke, ktorá bola predložená zmluvným stranám revidovanej GPA 21. júla 2014.

               (3)

               Napriek tomu, že ponuka Nového Zélandu má široký záber, nevzťahuje sa na celý rozsah pôsobnosti. Je preto vhodné zaviesť určité výnimky z rozsahu pôsobnosti Únie, ktoré sa budú konkrétne vzťahovať na Nový Zéland. Tieto osobitné výnimky, uvedené v prílohe k tomuto rozhodnutiu, sa stanú súčasťou podmienok pristúpenia Nového Zélandu k revidovanej GPA a zohľadnia sa v rozhodnutí Výboru pre vládne obstarávanie (ďalej len „Výbor GPA“) o pristúpení Nového Zélandu.

               (4)

               Očakáva sa, že pristúpenie Nového Zélandu k revidovanej GPA bude mať pozitívny vplyv na ďalšie medzinárodné otvorenie trhov verejného obstarávania.

               (5)

               V článku XXII ods. 2 revidovanej GPA sa stanovuje, že každý člen WTO môže pristúpiť k revidovanej GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí Výboru GPA.

               (6)

               Je preto potrebné stanoviť pozíciu, ktorá sa má v mene Únie zaujať vo Výbore GPA v súvislosti s pristúpením Nového Zélandu,

         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Únie vo Výbore pre vládne obstarávanie, je schváliť pristúpenie Nového Zélandu k revidovanej Dohode o vládnom obstarávaní, s výhradou osobitných podmienok pristúpenia stanovených v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 13. októbra 2014

            Za Radu

            predseda

         M. MARTINA

      PRÍLOHA
      PODMIENKY EÚ V SÚVISLOSTI S PRISTÚPENÍM NOVÉHO ZÉLANDU K REVIDOVANEJ DOHODE O VLÁDNOM OBSTARÁVANÍ (1)

      Po pristúpení Nového Zélandu k revidovanej Dohode o vládnom obstarávaní oddiel 2 bod 3 („Verejní obstarávatelia ústrednej štátnej správy členských štátov EÚ“) prílohy 1 k dodatku I Európskej únie znie takto:

                     „3.

                     Pre tovar, služby, dodávateľov a poskytovateľov služieb z USA, Kanady, Japonska, Hongkongu, Číny, Singapuru, Kórey, Arménska a samostatného colného územia Taiwan, Penghu, Kinmen a Matsu a Nového Zélandu obstarávanie týmito verejnými obstarávateľmi ústrednej štátnej správy, pokiaľ nie sú označení hviezdičkou.“

      Po pristúpení Nového Zélandu k revidovanej Dohode o vládnom obstarávaní poznámka 1 poznámok k prílohe 2 k dodatku I Európskej únie zahŕňa tieto písmená, ktoré nasledujú po písmene e):

                  „f)

                  obstarávanie uskutočňované miestnymi verejnými obstarávateľmi [verejní obstarávatelia administratívnych jednotiek na úrovni NUTS 3 a menších administratívnych jednotiek, ako sú uvedené v nariadení Európskeho parlamentu a Rady (ES) č. 1059/2003 (2) (v znení zmien)] v súvislosti s tovarom, službami, dodávateľmi a poskytovateľmi služieb z Nového Zélandu;

                  g)

                  obstarávanie uskutočňované verejnými obstarávateľmi administratívnych jednotiek na úrovni NUTS 1 a 2, ako sú uvedené v nariadení (ES) č. 1059/2003 (v znení zmien), v súvislosti s tovarom, službami, dodávateľmi a poskytovateľmi služieb z Nového Zélandu, pokiaľ sa na ich obstarávanie nevzťahuje príloha 3 EÚ.“

            Po pristúpení Nového Zélandu k revidovanej Dohode o vládnom obstarávaní poznámka 6 poznámok k prílohe 3 k dodatku I Európskej únie zahŕňa tieto písmená, ktoré nasledujú po písmene n):

                  „o)

                  obstarávanie uskutočňované obstarávateľskými subjektmi, ktoré pôsobia v oblasti výroby, prepravy alebo distribúcie pitnej vody a na ktoré sa vzťahuje táto príloha, v súvislosti s dodávkami, službami a poskytovateľmi služieb z Nového Zélandu;

                  p)

                  obstarávanie uskutočňované obstarávateľskými subjektmi, ktoré pôsobia v oblasti letiskových zariadení a na ktoré sa vzťahuje táto príloha, v súvislosti s dodávkami, službami a poskytovateľmi služieb z Nového Zélandu;

                  q)

                  obstarávanie uskutočňované obstarávateľskými subjektmi, ktoré pôsobia v oblasti poskytovania námorných alebo vnútrozemských prístavných alebo iných terminálových zariadení a na ktoré sa vzťahuje táto príloha, v súvislosti s dodávkami, službami a poskytovateľmi služieb z Nového Zélandu;

                  r)

                  obstarávanie uskutočňované regionálnymi alebo miestnymi verejnými obstarávateľmi, ktorí pôsobia v oblastiach, na ktoré sa vzťahuje táto príloha, v súvislosti s dodávkami, službami a poskytovateľmi služieb z Nového Zélandu, s výnimkou obstarávania uskutočňovaného verejnými obstarávateľmi administratívnych jednotiek na úrovni NUTS 1 a 2 (ako sú uvedené v nariadení (ES) č. 1059/2003 v znení zmien) pôsobiacimi v oblasti dopravy mestskou železničnou dráhou, automatizovanými systémami, električkami, trolejbusmi, autobusmi alebo lanovou dráhou.“

         (1)  Číslovanie zoznamov záväzkov zmluvných strán revidovanej GPA bolo sekretariátom WTO zmenené zo súhlasom zmluvných strán revidovanej GPA. Číslovanie použité v tejto prílohe zodpovedá číslovaniu obsiahnutému v poslednom overenom znení zoznamov záväzkov zmluvných strán revidovanej GPA, ktoré boli zo strany WTO oficiálne oznámené zmluvným stranám revidovanej GPA a sú na webe dostupné na http://www.wto.org/english/tratop_e/gproc_e/gp_app_agree_e.htm#revisedGPA. Číslovanie zoznamov záväzkov zmluvných strán revidovanej GPA v znení uverejnenom v Ú. v. EÚ L 68, 7.3.2014, s. 2 je obsolentné.

         (2)  Nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (Ú. v. EÚ L 154, 21.6.2003, s. 1).